Massoud a invitat inclusiv tabăra talibană să se alăture procesului de pacificare deoarece dorea ca aceștia să contribuie la asigurarea stabilității în Afganistan. Însă talibanii, care și-au făcut simțită prezența în cursul anului 1994 în sudul țării, erau deja în apropierea capitalei. Deși a fost sfătuit de personalul său de securitate să nu discute cu talibanii, Massoud a mers să vorbească cu câțiva lideri din Maidan Shar în interiorul teritoriilor ocupate de talibani. Aceștia din urmă au refuzat să se alăture procesului care urma să conducă la alegeri generale. Când Massoud s-a întors nevătămat în Kabul, liderul taliban care l-a primit ca invitat a fost ucis de ceilalți talibani deoarece nu l-a asasinat. După o campanie militară dură împotriva Kabulului începând din 1995, talibani au început să ucidă populația civilă, situația fiind comparată de observatorii Organizației Națiunilor Unite cu masacrele din timpul războiului din Bosnia.